## El Consell anuncia canvis legislatius per a simplificar i facilitar el desenrotllament de les bateries d’emmagatzematge energètic a la Comunitat Valenciana

*** El secretari autonòmic d’Indústria assenyala que esta tecnologia “és un pilar essencial de la transició ecològica” i maximitza la integració de les energies renovables en el sistema elèctric
* L’objectiu de la Generalitat és dotar d’un marc normatiu adequat i favorable que permeta el desplegament real i efectiu de l’emmagatzematge d’energia**

El secretari autonòmic d’Indústria, Comerç i Consum, Felipe Carrasco, ha anunciat en la I Jornada d’Emmagatzematge Energètic i la seua Cadena de Valor, celebrada en la seu de l’empresa Power Electronics, que la Generalitat “escometrà canvis legislatius per a facilitar el desenrotllament de les bateries d’emmagatzematge energètic, simplificant el procés per a la seua autorització”.

Cal destacar que les tecnologies d’emmagatzematge energètic complementen les instal·lacions d’energies renovables per a dotar-les de més flexibilitat, cosa que permetrà que la producció i el consum coincidisquen i es maximitze així l’ús de l’energia renovable.

En este sentit, ha subratllat, per a la Conselleria d’Innovació, Indústria, Comerç i Turisme, que dirigix Nuria Montes, l’emmagatzematge “és un pilar essencial de la transició ecològica”, ja que augmenta la integració de les energies renovables en el sistema elèctric, permet aportar flexibilitat a la generació renovable, i contribuïx a la seguretat, fiabilitat i qualitat del subministrament.

Per això, ha explicat, “és necessari dotar este àmbit d’un marc normatiu adequat per a facilitar la tramitació de projectes i agilitzar els processos, i evitar possibles problemes en la capacitat que l’emmagatzematge està generant”.

Així doncs, Carrasco ha detallat que la modificació permetrà que les bateries d’emmagatzematge de potència inferior a 10 megawatts (MW), que en l’actualitat són totes les sol·licitades, es tramiten a través del Decret 88/2005 d’instal·lacions elèctriques, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

D’esta manera, ha destacat, la gestió “serà molt més senzilla que en l’actualitat i la càrrega administrativa sensiblement inferior”, i amb això “es guanyarà en agilitat i s’aconseguirà acurtar els terminis”.

Actualment, este tipus de tecnologia es tramita a través del Decret llei 14/2020 modificat pel Decret 7/2024. En este sentit, per a Felipe Carrasco, “ el canvi legislatiu que introduirem suposarà “un impuls real i efectiu” per a aconseguir així “accelerar el desplegament d’esta tecnologia” a la Comunitat.

En la seua opinió, l’emmagatzematge “està convocat a tindre un paper fonamental” en la transició energètica i la descarbonització del sistema, i és “un recurs clau per a implementació massiva de les energies renovables”, sense oblidar que s’ha de realitzar “de manera ordenada i sostenible, compatibilitzant el seu desenrotllament amb la preservació del medi ambient”.

Junt amb este primer pas, el secretari ha avançat que amb la Conselleria de Medi Ambient, Infraestructures i Territori s’estudiaran fórmules que permeten continuar avançant en una major simplificació dels tràmits necessaris per a autoritzar esta classe de projectes.

El desplegament de l’emmagatzematge d’energia, ha apuntat, “és urgent, perquè el ritme de les renovables és imparable”, i des de la Generalitat es treballa en “un marc legal favorable” i en el disseny, “en col·laboració i amb el guiatge del sector”, de línies d’incentius que siguen eficients i “tinguen un impacte positiu més gran en l’impuls d’esta tecnologia”.

En este sentit, ha recordat que, actualment, la Conselleria d’Indústria, a través d’Ivace+i Energia, està gestionant un total 105 milions d’euros per a donar suport a l’emmagatzematge energètic per a instal·lacions d’autoconsum.

El secretari ha posat l’accent en la necessitat de dur a terme una labor divulgativa i didàctica dels avantatges de les bateries d’emmagatzematge d’energia en el conjunt de la ciutadania, “per la seua importància vital per a la integració dels projectes de renovables i l’estabilitat de la xarxa elèctrica”.

Fecha: 17/10/2024